次韻羅伯固聽琴
作者：王庭珪
朝代：宋

paragraphs: 焦桐初不受文理，弦以朱絲奇乃爾。
坐中忽聞太古音，寵辱頓忘那有恥。
官廳曾有一日閑，奏刀未覺肯綮難。
抱牘兩衙鳬鴈退，目送飛鴻聊一彈。
爽氣朝來如有約，幽林鳥語山間樂。
琴罷揮毫各賦詩，滿袖珠璣何璀錯。
晚風歸袂失炎蒸，却憶冰壺此段清。
酒醒月白重開匣，更作松風夜雨聲。